### NN 86/2017 (30.8.2017.), Rješenje o određivanju područja stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb

Policijska uprava zagrebačka

2060

Na temelju članka 12. stavka 2. Zakona o nadzoru državne granice (»Narodne novine«, broj 83/13 i 27/16.), a u svezi s člankom 7. Pravilnika o uvjetima i načinu određivanja područja graničnog prijelaza (»Narodne novine«, broj 150/04), Policijska uprava zagrebačka donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA I ROBA S INSPEKCIJSKIM SLUŽBAMA U ZRAČNOM PROMETU ZAGREB

Članak 1.

Područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb određuje se u štićenom području međunarodnog aerodroma Zračne luke »Franjo Tuđman«.

Članak 2.

Međunarodni aerodrom Zračna luka »Franjo Tuđman« namijenjen je za prihvat i otpremu zrakoplova u domaćem i međunarodnom prometu kojima se obavljaju usluge zračnog prijevoza, školovanje letačkog osoblja i operacije općeg zrakoplovstva.

Članak 3.

Granica područja stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb proteže se jugoistočno-sjeverozapadnim vanjskim zidom »starog« putničkog terminala, prostorija generalnog zrakoplovstva, do ruba stajanke generalnog zrakoplovstva, te nadalje cjelokupnim rubom stajanke generalnog zrakoplovstva do krajnje zapadne točke velike stajanke.

Na velikoj stajanci sjeverozapadna granica područja stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb proteže se od krajnje zapadne točke sjevernim rubom stajanke do krajnje sjeveroistočne točke, te nadalje sjeverozapadno-jugoistočnim rubom stajanke do stajanke za zrakoplov Vlade Republike Hrvatske kada se na njoj nalazi zrakoplov koji je u operacijskom statusu.

Na stajanci za zrakoplov Vlade Republike Hrvatske područje graničnog prijelaza proteže se rubom stajanke smjerom zapad-istok do krajnje sjeverne točke, nadalje smjerom sjever – jug do hangara Vlade Republike Hrvatske, potom vanjskim zidom koji obuhvaća cjelokupni objekt do zapadnog ruba stajanke, potom rubom stajanke do zapadnog ruba servisne ceste, rubom servisne ceste koji se proteže smjerom sjever-jug do križanja sa Ulicom Rudolfa Fizira, duž vanjske strane ograde objekta granične veterinarske i fito sanitarne inspekcije, robno-carinskog skladišta (tzv. Cargo) do Servisne ceste na velikoj stajanci, zatim jugoistočnim rubom Servisne ceste do objekta Postaje aerodromske policije Pleso, gdje se proteže južnim zidom objekta, a obuhvaća cjelokupni objekt, potom do južnog ruba Servisne ceste na velikoj stajanci, te do izlaza iz »stare« putničke zgrade broj 1 (gate 1).

Članak 4.

Područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb obuhvaća i dio novog putničkog terminala Zračne luke »Franjo Tuđman« u kojoj se obavlja prihvat, obrada i otprema putnika u međunarodnom zračnom prometu i to kako slijedi:

– etaža »SORTIRNICA PRTLJAGE – DOLAZNI NIVO« (razina +/- 0,00), te u cijelosti obuhvaća niže navedene prostorije od sjevernog zida putničkog terminala prema jugu do zida sa pokretnim vratima koji onemogućava ulazak osoba, te na istoku do zida koji dijeli međunarodni od domaćeg prometa, a obuhvaća prostorije;

čekaonica putnika za autobuse za ukrcaj u zrakoplove na stajanci, prostorija za središnji kontrolni nadzor, sortirnica prtljage sa pripadajućim prostorijama, prostorija za preuzimanje prtljage sa karuselima, prostor za obavljanje carinskog nadzora, prostorije djelatnika carine, prostorija policije.

– etaža »DOLAZAK/TRANSFER« (razina +5,40) područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb u potpunosti obuhvaća niže navedene prostorije počevši od sjevernog zida sa mostovima za prihvat zrakoplova do stepenica (uključivši i stepenice) koje se spuštaju u prostoriju za preuzimanje prtljage do zida na istočnom dijelu terminala koji dijeli domaći od međunarodnog prometa, a obuhvaća prostorije;

dolazni hodnik, prostor za obavljanje granične kontrole na ulazu u RH, kućice za obavljanje granične kontrole (dolazak/transfer), prostor za obavljanje zaštitnog pregleda transfernih putnika, toaleti (prije granične kontrole) za putnike u međunarodnom prometu, prostorija za izdavanje viza, prostorija za izdavanje odobrenja, prostorija voditelja smjene graničnog prijelaza, prostorija za pregled osoba, ured za provjere na II. liniji granične kontrole, prostorija za istraživanje KD i prekršaja, skladište za oduzete predmete, prostorija šefa smjene, arhiva, policijska oprema i oružje, prostorija za zadržavanje osoba (3 prostorije), prostorija za tražitelje azila, čajna kuhinja, ženska garderoba – za policijske službenice, muška garderoba – za policijske službenike, prostorija za INAD putnike (3 prostorije), toaleti za policijske službenike.

– etaža »REGISTRACIJA PUTNIKA« (razina + 10,20) područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb u cijelosti obuhvaća prostorije;

šalteri za registraciju putnika u međunarodnom prometu od linije diskrecije do zida koji dijeli prostor do kojeg je dozvoljen javni pristup, prostorija za pregled oružja, prostorija za djelatnike carine.

– etaža »ODLAZAK« (razina + 10,20) područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb u cijelosti obuhvaća prostore i prostorije od stepenica kojim se spuštaju putnici nakon obavljene izlazne granične kontrole do mostova za otpremu putnika u zrakoplove u međunarodnom prometu (1-6) u sjevernom dijelu terminala, te do zida na istočnom dijelu terminala koji dijeli domaći od međunarodnog prometa, tranzitna zona sa odlaznim hodnikom i čekaonicom, toaleti za putnike u međunarodnom prometu, prostorija za odlaganje uređaja i sredstava za čišćenje, prostorija za telekomunikacijsku opremu, izlazi za putnike u međunarodnom prometu (gate) brojeva 16, 17, 18 (s kojih prometuju autobusi do zrakoplova), te 23, 24, 25, 26, 27 i 28 (koji su mostovima povezani sa zrakoplovima).

– etaža »ODLAZNA GALERIJA« (razina +15,00) područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb obuhvaća prostor za obavljanje zaštitnog pregleda putnika i prtljage u međunarodnom prometu od linije diskrecije, te u potpunosti prostorije djelatnika carine, prostorije za II. liniju granične kontrole, kućice za obavljanje granične kontrole uključujući stepenice kojima se spuštaju odlazni putnici u međunarodnom prometu.

Na istočnoj strani galerije područje graničnog prijelaza prostire se do linije razgraničenja putnika u međunarodnom prometu od putnika u domaćem prometu zaključno do stepenica kojima se spuštaju putnici u domaćem prometu.

Članak 5.

Na stajanci koja se nalazi ispred novog putničkog terminala (tzv. mala stajanka) područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb proteže se istočnim rubom stajanke smjerom sjever – jug do Servisne ceste, potom sjevernim rubom Servisne ceste do krajnje zapadne točke stajanke, te smjerom jug – sjever do krajnje sjeverozapadne točke, te sjevernim rubom stajanke smjerom zapad – istok.

Članak 6.

Granica područja stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb proteže se i kružnicom radijusa 100 m s ishodištem u centru dijela manevarske površine na kojoj je zaustavljen ili parkiran zrakoplov u operacijskom statusu u međunarodnom zračnom prometu, osim ako se ne radi o zrakoplovu koji je predmet izvanrednog događaja.

Članak 7.

Površina područja stalnog međunarodnog zračnog graničnog prijelaza za međunarodni promet putnika i roba s inspekcijskim službama u zračnom prometu Zagreb iznosi 3.006.553 m² i obuhvaća katastarske čestice broj 7/1, 454/27, 1100, 440/3, 472, 664/1, 664/2, 664/3, 770/4, 835/2, 1501/1, 1505, 1296/2, 22/7, k.o. Pleso, k.o. Velika Mlaka, k.o. Mićevec i k.o. Kosnica.

Članak 8.

Stupanjem na snagu ovog rješenja prestaje važiti Pravilnik o određivanju područja stalnog međunarodnog zračnog graničnog prijelaza I. kategorije u Zračnoj luci Zagreb (»Narodne novine«, broj 88/2003).

Članak 9.

Ovo rješenje stupa na snagu osmoga dana od dana objave u »Narodnim novinama«.

Broj: 511-19-51/1-1-3/17.
 Zagreb, 10. kolovoza 2017.

Ovlašten za obavljanje poslova načelnika Policijske uprave
 Željko Prša, v. r.